Il-Kunsill illum adotta regolament li jistabbilixxi qafas għall-inklużjoni ta' emissjonijiet u assorbimenti ta' gassijiet serra mill-użu tal-art, it-tibdil fl-użu tal-art u l-forestrija (LULUCF) fil-qafas 2030 dwar il-klima u l-enerġija. Din il-leġislazzjoni ser tgħin tnaqqas l-emissjonijiet ta' gassijiet serra tal-UE tul il-perijodu 2021-2030 permezz ta' protezzjoni u ġestjoni aħjar tal-art u l-foresti madwar l-Unjoni. Ir-regolament il-ġdid jipprovdi qafas sabiex jiġi żgurat li jittieħed kont tal-emissjonijiet u l-assorbimenti ġġenerati minn dan is-settur. B'hekk l-UE ser tkun tista' tilħaq il-mira tagħha stabbilita fil-Ftehim ta' Pariġi li tnaqqas l-emissjonijiet b'mill-inqas 40% sal-2030. Illum ilħaqna stadju li jagħraf ir-rwol importanti li r-riżorsi ekoloġiċi, il-foresti, ir-raba', il-bwar u l-artijiet mistagħdra tagħna jista' jkollhom fl-ilħiq tal-għanijiet fit-tul tagħna ta' politika ambjentali. Ninsabu mexjin skont il-pjan biex inwettqu l-impenji tagħna stabbiliti fil-Ftehim ta' Pariġi. Neno Dimov, il-Ministru Bulgaru għall-Ambjent u l-Ilma Ir-regoli l-ġodda ser jipprovdu lill-istati membri b'inċentivi għall-użu tal-art li ma jagħmilx ħsara lill-ambjent, mingħajr ma jinħolqu xi restrizzjonijiet ġodda jew burokrazija. Ir-regolament ma jistabbilixxi l-ebda obbligu għal partijiet privati, bdiewa jew forestiera. Informazzjoni ġenerali u l-passi li jmiss Fil-konklużjonijiet ta' Ottubru 2014, il-Kunsill Ewropew ħa impenn ċar: is-setturi kollha, inkluż l-użu tal-art u l-forestrija, għandhom jikkontribwixxu għall-mira tal-UE li jitnaqqsu l-emissjonijiet ta' gassijiet serra b'mill-inqas 40% sal-2030 meta mqabbla mal-livelli fl-1990. Ir-regolament dwar l-użu tal-art u l-forestrija jistabbilixxi impenn li jorbot għal kull stat membru u r-regoli ta' kontabbiltà għad-determinazzjoni tal-konformità. Huwa jkopri CO2 mill-forestrija u l-agrikoltura. Huwa jemenda r-Regolament (UE) Nru 525/2013 u Deċiżjoni Nru 529/2013/UE. L-użu tal-art u l-forestrija jinkludu l-użu tal-ħamrija, is-siġar, il-pjanti, il-bijomassa u l-injam, li huma f'pożizzjoni unika biex jikkontribwixxu għal politika dwar il-klima robusta. Dan minħabba li s-settur mhux biss jirrilaxxa gassijiet serra iżda jista' jassorbi wkoll CO2 mill-atmosfera. Il-foresti tal-UE jassorbu l-ekwivalenti ta' kważi 10% tal-emissjonijiet kollha tal-gassijiet serra tal-UE kull sena. Il-Kummissjoni Ewropea ppreżentat il-proposta tagħha dwar LULUCF f'Lulju 2016. B'segwitu għal diskussjonijiet dettaljati bejn il-ministri fi tliet laqgħat tal-Kunsill Ambjent, il-Kunsill wasal għal approċċ ġenerali fit-13 ta' Ottubru 2017, u l-Presidenza Estonjana bdiet negozjati mal-Parlament Ewropew ftit wara. Dan irriżulta fi qbil proviżorju fl-14 ta' Diċembru 2017. L-ambaxxaturi tal-UE approvaw il-qbil fl-20 ta' Diċembru 2017. Wara l-adozzjoni formali tal-lum ta' din il-leġislazzjoni, li hija l-aħħar pass fil-proċess, ir-regolament ser jiġi ppubblikat fil-Ġurnal Uffiċjali. Dikjarazzjonijiet għall-minuti tal-Kunsill Intaffu t-tibdil fil-klima permezz tal-ġestjoni tajba tal-foresti u l-art tal-UE: qbil proviżorju mal-Parlament (stqarrija għall-istampa, 14/12/2017) Ġestjoni aħjar tal-foresti u tal-art tal-UE biex tgħin fit-tnaqqis tal-emissjonijiet ta' gassijiet serra u jintlaħqu l-impenji ta' Pariġi (stqarrija għall-istampa, 13/10/2017) Ara l-paġna tal-laqgħa